  Анжелика Тихонова корреспондент 11-тӥ толсуре Ижкарысь Удмурт кун университетлэн лыдӟетъюртаз Юрий Перевощиков нимо улосвылкуспо визьбур вожвылъяськонлы йылпумъянъёс лэсьтӥзы. Со сярысь ивортодэтъя «Удмуртия» агентстволэн корреспондентэзлы Удмурт кун университетысь Удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литературазыя кафедраысь доцент, кылосбур тодосъя кандидат, вожвылъяськонлэн огез радъясез Галина Шушакова вераз. Экономика, обществознание, удмурт кыл ӧръёсъя вожвылъяськонэ 8-11 классъёсын дышетскись пиналъёс пыриськизы. Нырысь-валысь конкурсэ 170 мурт гожтӥськиз. Со пӧлысь 130-лэсь тросэз вожвылъяськонлэн онлайн люкетаз пыриськизы. Кыкетӥ люкетаз 52-ез потӥзы. Соос пӧлысь 50-эз ужрадэ вуылӥзы. Галина Шушакова вожвылъяськон паськытгес луэ, нош пиналъёс золгес дасяськыны кутско шуыса пусйиз. Куинетӥ арзэ ини та конкурсэз ортчытӥськом. Пиналъёс тунсыкъяськыны кутскемын. Обществознаниея ЕГЭ-ез али трос интые куто ини бере, соин соос тунсыкъясько, экономикаен но. Та ужрад со понна ик чакламын вал, удмурт кылэз тодӥсь пиналъёс мед тунсыкъяськозы экономикаен, мерлыко ужпумъёсын шуыса Галина Шушакова, вожвылъяськонэз огез радъясьВожвылъяськонлэн очной люкетаз вуэмъёс удмурт кылъя тест гожтӥзы но «Своя игра» конкурсэ пыриськизы. Жюрилэн ёзчиосыз котькуд классысь экономикаез, обществознаниез но удмурт кылэз тужгес зол тодӥсь пиналъёсты нырысетӥ, кыкетӥ но куинетӥ степенё дипломъёсын но «ТАУ» центрлэн синпель кузьымъёсыныз пусйизы. 8-тӥ классын дышетскисьёс пӧлын Балезино ёросысь Быдыпи школаысь Софья Касаткина вормиз. 9-тӥ классысь пиналъёс пӧлын Пичи Пурга гимназиысь Арина Селиверстова висъяськиз. 10-тӥ классын дышетскисьёс пӧлын Кез ёросысь Александрово школаысь Александр Наговицын нырысетӥ луиз. 11-классысь пиналъёс пӧлын – Балезино ёросысь Исак школаысь Мария Захарова. Конкурсын вормисьёсты но призёръёсты быгатонлыко пиналъёслэн реестразы пыртозы Озьы ик вормисьёслэсь результатъёссэс Удмурт кун университетысь Удмурт кылосбуръя, финно-угроведениея но журналистикая институтэ но Экономикая но управлениея институтэ пырыны мылкыд карыкузы лыдэ басьтозы. Вормисьёсты сяна, Галина Шушакова карысь школаосысь пыриськисьёсты но висъятэк ӧз кельты. Карысь школаосысь но пиналъёс пырисько. Соос уг дышето удмурт кылэз. Но соослэн кыӵе ке но ӵыжы-выжыоссы вань но соос тунсыкъясько удмурт кылэн. <…> Арысь аре соос пырисько Галина Шушакова, вожвылъяськонэз огез радъясьОзьы, вожвылъяськонэ арысь аре мылысь-кыдысь вуыло Ижкарысь 55, 66 номеро школаосысь, Кузебай Герд нимо йӧскалык гимназиысь пиналъёс. Со сяна, Пичи Пурга гимназиысь, Якшур-Бӧдья, Балезино, Дэри, Пичи Пурга, Вавож, Ува, Можга, Кияса, Шаркан но мукет ёросъёсысь пиналъёс пырисько.  Тодэ вайытом, кылем арын вожвылъяськонэ 130 нылпиос пыриськизы.  Тегъёс: Дышетон УдГУ Ижкар нылпиос Удмуртия вожвылъяськон удмурткыл 100ар  